text: 20 kilometer lang biljagt
  03 november 2013 kl. 09.36
  Biljagt: To mænd jagtet på en 20 kilometer lang strækning fra Grindsted til Filskov.
  Med 150 km/t jagtede politiet en Peugeot 306 fra Grindsted til Filskov, hvor det lykkedes at anholde to mænd. Det skriver netavisen Dagens.dk.
  En patrulje ville standse en Peugeot 306 på Tingvejen i Grindsted, men mændene i bilen ønskede ikke at tale med politiet. Så føreren trådte speederen i bund, og så gik jagten blandt andet over mindre veje med en fart op mod 150 km/t.
  I Filskov lykkedes det politiet at stoppe mændene. De blev anholdt uden dramatik, fortæller vagtchef hos Sydøstjyllands Politi, Morten Vegger, til Dagens.dk.
  Føreren var en 19-årig mand fra Sønderjylland, der ikke havde noget kørekort. Med i bilen var en 22-årig mand fra Grindsted.
  Politiet undersøgte bilen og fandt værktøj, der formentlig var brugt til indbrud. Der blev også fundet effekter i bilen, der muligvis stammer fra indbrud.
  De to mænd er godt kendt i forvejen hos politiet.
  